
[image: image]


Dr. Marianne Natvik

OVERGANGSKRAFT

Kunnskap, egenmestring og
en god dæsj overgangsoptimisme!



«Nydelig bok som mange vil ha glede av, raus, klok, gjennomtenkt og smart. Jeg koste meg med den, lettlest og nydelig flyt, masse fin input og gode “knagger”.»
Susanne

«Dette er en veldig god bok, jeg liker at den fokuserer på kraft og optimisme, men ikke underspiller plager.»
Jette

«Godt, og «lett» (positivt ment), om et krevende tema.»
Camilla

Jeg ønsker at denne boken skal gi deg kunnskap om overgangsalderen, blandet med en god porsjon overgangsoptimisme. Jeg vil gi deg et språk for denne epoken i ditt liv. Et språk som gir mulighet for forståelse, som løfter kvinnen midt i livet og som viser muligheter mer enn begrensninger. Hvordan vi tenker om oss selv, hvordan vi møter det vi opplever, og hvordan omgivelsene våre er med på å prege oss i denne tiden.

Denne epoken kan være DIN tid, der du kan kjenne på en frihet og mulighet til å prioritere deg selv. For med kunnskapen og følelsen av at du kan påvirke denne tiden, kommer overgangskraften, optimismen og kanskje også troen på midtlivsvekst. Vi skal leve like lenge en gang til, og vi skal leve godt!

INNLEDNING

Aller først – til deg fra meg

Takk for at du vil være med meg inn i denne boken. Jeg gleder meg til å dele den med deg! Den er egentlig skrevet til meg selv, fordi jeg trengte den og trenger den fortsatt. Som lege og kvinne.

Jeg vil at boken skal gjøre oss klokere på overgangsalderen gjennom å dele kunnskap som gir rom for gjenkjennelse og påvirkning. Men vel så viktig er det at jeg ønsker å gi denne tiden et språk som gjør den til en naturlig del av livet og hverdagen vår, med en optimistisk undertone. Ingen naiv optimisme, men en erkjennelse av at vi – midt i livet – har valg og muligheter, og at mange gode år venter oss.

Jeg vil gi oss en overgangskraft, rett og slett. En kraft som gir oss muligheten til å påvirke tiden rundt og i overgangsalderen – vår epoke. Jeg vil gi oss styrke til å stå mer robust i denne epoken i livet, og motivasjon til å gjøre noe med det som utfordrer.

Overgangsalderen kan utfordre oss. Symptomene kan gå ut over livskvalitet og funksjonsevne. Da ligger overgangskraften i å ta gode grep for å påvirke denne tiden og be om hjelp om vi kjenner det blir mye. Denne epoken kan samtidig gi oss en ny start gjennom bevisstgjøringen den kan fremprovosere. Den gir rom for midtlivsvekst uansett hvordan den møter oss, og overgangsoptimismen rommer påvirkning, vekst og mestringen vi finner.

Overgangsalderen fortjener at vi kan se den som mer enn en tid med utfordrende symptomer. Jeg ønsker å løfte denne perioden i kvinners liv frem i lyset. Sette et vennlig blikk på den, der den kommer ut fra skammekroken eller under teppet, eller hvor den nå har vært stuet bort. Spre kunnskap, skape åpenhet og gi innsikt i hvorfor vi i det hele tatt har overgangsalderen. Hvordan vi tenker om denne tiden, har noe å si for hvordan vi møter den.

Min rolle som kvinne skinner gjennom i denne boken. Jeg vil være personlig og faglig. Saklig og litt fjollete. Og hele veien overgangsoptimistisk. Ikke naiv, men overbesvist om at vi kan forstå og påvirke. Livet skjer nå. Denne ene gangen.

Mitt engasjement for denne tiden har gitt meg verdifulle samtaler med kvinner som viser meg både hvor langtrukken og brutal, men også hvor lett og forbigående overgangsalderen kan være.

Jeg holder kurs for fastlegekollegaer som forteller at de ønsker å være gode leger for kvinner i overgangsalderen. De vil være oppdatert, kunne hormonbehandling og vil bidra i sortering av hva som er hva i det kvinnen opplever. De forteller om bredden de ser i historiene til disse kvinnene. Ikke alle får det ille. Jeg møter også kvinner som er oppgitt over samfunnets generelle mangel på kunnskap om denne tiden og mangelen på hjelp hos legene. Jeg møter gynekologer som takker de fastlegene som bidrar til å hjelpe kvinner i denne tiden, samtidig som de er oppgitt over fastleger som ikke engasjerer seg. Og jeg møter store variasjoner i synet på hormonbehandling.

Jeg tror på at mer kunnskap, aksept og forståelse for at overgangsalderen kan møte oss på mange måter, kan bygge en bro mellom kvinner og fastlegen, fastlegen og gynekologen. Og med større forståelse kan vi gjøre hverandre gode og bruke hverandre klokt. Målet er å hjelpe kvinnen best mulig. Ta henne på alvor, ikke bagatellisere det hun opplever, men heller ikke sykeliggjøre henne. Hjelpe dem som ber om det med helhetlig tilnærming, der livet, holdningene våre, valgene vi tar, livsstilen vi velger og gleden vi lar slippe til, også skal ha plass, i tillegg til en eventuell hormonbehandling. For hormonbehandling gir noen kvinner et nytt liv, men er ikke for alle og er ingen kvikkfiks.

Ingen skal bite tennene sammen og lide seg gjennom denne tiden.Vi kan selv påvirke, og det er hjelp å få.

DEN NYE EPOKEN

Min overgangsoptimisme er ikke naiv. Overgangsalderen er en tid som treffer noen av oss hardt, og den kan oppleves langt fra optimistisk. Ikke la deg provosere av dette om du kjenner du har det tøft. For optimismen kan bidra til å gi oss en tro på at vi, tross forandring og utfordringer, vil lande trygt på bena. Om symptomer utfordrer oss, er det hjelp å få og grep vi kan ta. Du trenger ikke takle denne epoken i ensomhet.

Det er en tid som også gir rom for muligheter, som kan inspirere oss til å leve det livet vi virkelig ønsker. For vi er bare halvveis. Med åpenhet, kunnskapsformidling, gjenkjennelse og forståelse i et fellesskap kan det bli plass til optimisme og frihet også. En optimisme som slipper lys inn, så det blir lettere å se helheten og ta gode valg for oss selv, i dag og i alle morgendager. Overgangsoptimisme som gir overgangsalderen respekt og forståelse, og endringsoptimisme som gir oss tro på at vi kan håndtere endringene som skjer i oss. Denne epoken vil gi oss forandringer på godt og vondt.

Disse forandringene kan også gi oss frihet. Denne epoken er en overgang vi kan vokse på.

Med endringsoptimisme mener jeg troen på at vi selv kan påvirke, og at våre valg betyr noe i denne tiden. Ingenting forandrer seg om vi ikke gjør noe annerledes, noe nytt. Skal vi få til forandring, må vi ønske det og ha tillit til selve prosessen.

Det ligger en frihet i fremtiden uten menstruasjonssyklus og med et levd liv i ryggen. Våre erfaringer kan gi oss trygghet og mot til å slå ut håret – vi vet hva vi vil, fordi vi har lært hva vi liker, og vi bryr oss mindre om hva andre mener om oss. Den erkjennelsen kan vi dyrke, og vi kan skape det livet vi ønsker oss.

Vi må tenke og gjøre noe nytt, og ha troen på at vi klarer det. For vi kan få til mye om vi bare vil.

Denne overgangen vekker oss! Kroppen begynner å snakke til oss annerledes enn før. Dette kan bevisstgjøre oss til å ta valg for oss selv som vil hjelpe oss – sende oss selv noen gode pasninger. Derfor har jeg fylt boken med refleksjoner, gode grep og verktøy som kan gjøre deg mer motstandsdyktig og stabil, og som gjør at du tror mer på deg selv. At du tør mer. Smiler mer. Bruker tiden din som du vil. Kjenner på egne behov og etter beste evne prøver å se og prioritere dem.

Jeg vil dele min tro på egenmestring. Det betyr ikke at du skal fikse alt alene, men at du skal bli bevisst på hva du trenger, hvordan du kan hjelpe deg selv og hvordan du kan be om hjelp når du trenger det. Jeg er på ingen måte en ekspert på dette, men jeg er blitt mer bevisst, og det er en god start.

Som lege har jeg lært av gode forelesere, verdifulle bøker og utdannelsen min. Jeg har lært av erfaring og i samtaler med pasienter og kloke kollegaer jeg har møtt på min vei. Jeg har snakket med kvinner som raust har delt sine erfaringer og opplevelser, og jeg har funnet konkrete verktøy og kunnskap jeg vet kan gi deg en overgangskraft. Men jeg har savnet et sted å samle dem. Inntil nå.

Jeg har ryddet i tanker, kunnskap og utstyr. Jeg har lest, lært og lyttet. Jeg har sortert og prioritert. Det er mange kloke stemmer, klartenkte forskere og enorme mengder kunnskap der ute. Og vi er mange som mener noe om hvordan vi finner frem til et godt liv. Verktøyene jeg deler i boken, er de jeg selv bruker mest i eget liv og i dialog med andre. På legekontoret. På kurs for fastlegekollegaer. Under foredrag med kvinner og bedrifter. Og på @drmariannenatvik.

EPOKE-HJULENE

Jeg husker bedre og lærer bedre om jeg får systematisert kunnskapen. For å lage litt system i det hele har jeg valgt å samle hjelpemidlene i et samspill av tannhjul som kobler seg på hverandre i ordet EPOKE: Erfaring, Påvirkning, Overgangsoptimisme, Kunnskap og Egenmestring. Alle hjulene er gjensidig avhengige av hverandre, alle er like viktige og kan til sammen bli et kraftig drivverk til et godt liv.

Store norske leksikon definerer epoke som det tidspunktet en ny utviklingsfase, en ny tidsregning eller historisk periode begynner. Det kommer fra gresk og betyr opprinnelig stans.



Dette er altså din tur til å stoppe opp, løfte blikket og begynne på en ny tid. Overgangsalderen er vår epoke, som vi alle skal gjennom. Enten den varer i 5 minutter eller 15 år. Overgangsalderen er en mulig utviklingsfase, der vi vokser gjennom kroppens endringer og erfaringene vi får. På en måte begynner også en ny tidsregning for oss, der fruktbarheten er forbi, og resten av livet starter. Epoken er helt klart en personlig historisk periode i vårt liv, en tid vi muligens vil se tilbake på med vemod eller stolthet, eller begge deler.

Uansett kan det bli en lærerik epoke! Overgangsalderen gir oss en verdifull bevisstgjøring med sine utfordringer og krumspring. Denne perioden midt i livet har noe å lære oss. Den pirker litt i oss og sier: «Nå er det på tide! Det er din tur nå, sett deg selv på agendaen.»

Overgangsalderen er ingen sykdom. Men den er en periode i livet der en kvinne kan oppleve symptom, som gjør at hun føler seg syk og ikke fungerer som hun er vant til. Hun skal ikke bagatelliseres, men tas på alvor.



Symptomer og behandlingsmuligheter både gjennom livsstil, bevisstgjøring og hormonbehandling vil absolutt settes på agendaen i denne boken og møtes med kunnskap og forståelse, omsorg og normalisering, fellesskap og råd.

Oppmerksomhet, kunnskap og åpenhet er hele grunnlaget for å normalisere overgangsalderen. Jeg ønsker at denne boken skal bidra til dette. Normalisere det normale. Kvinner vil fortelle historier som vi kan speile oss i, og som kan bidra til åpenhet og gjenkjennelse. Kunnskapen jeg deler skal være oppdatert og balansert, og vil kunne gi deg refleksjon, forståelse og handlekraft.

Jeg vet du har erfaring med verktøy og grep du tar i ditt liv som du kan supplere EPOKE-hjulene med. Du vet mye om hva som er bra for deg, så hold på det. Ikke la denne boken bli nok en «to-do»-liste. Ikke alt passer eller er relevant for alle. Men ta med deg herfra de verktøyene du har manglet. Og la deg inspirere til å finne din overgangskraft, din optimisme rundt din epoke der du kan prioritere deg selv først.

Du har også din historie. Din vei med sine dumper, oppturer og nedturer. Og noen drømmer? Hvilke muligheter har DU? Ser du dem? Bruker du dem?



Hei!

Jeg vil hilse skikkelig på deg, både fordi jeg er stolt av at du har min bok i hånden akkurat nå, og fordi vi skal følge hverandre gjennom de neste sidene. Jeg heter Marianne Natvik, jeg er lege, forsker og spesialist i allmennmedisin. Jeg er mamma og kjæreste, venninne og datter. Jeg har tre barn og en tålmodig og kul mann. Mannen min er fra Lærdal, og vi bodde der i nesten fire år etter studietiden i Bergen før vi flyttet til Oslo. Lærdal har en stor plass i hjertet mitt, og vi drar tilbake mange ganger i løpet av året. Jeg har også vært så heldig at jeg har fått jobbe litt der de siste årene. Jeg er uendelig takknemlig for gode venner og kollegaer som utfordrer og inspirerer meg i livet.

Kvinnehelse har alltid engasjert meg. Gjennom studietiden i Bergen jobbet jeg på alle avdelingene på Kvinneklinikken på Haukeland. Da jeg gikk ut av medisinstudiet, var målet mitt å bli gynekolog, og jeg var fast bestemt på at jeg hverken ville bli fastlege eller forsker. Etter legeturnus og tre mammapermisjoner, samt et lite bonusår som kommunelegevikar i Lærdal, fikk jeg drømmejobben på Kvinneklinikken på Ahus. Jeg elsket å jobbe med engasjerte jordmødre og sykepleiere, gynekologer og anestesileger. Det var operasjoner, poliklinikk, vaktliv og action på fødestuen. Men turnusjobbing med nattskift, om det var aldri så gøy, var utrolig slitsomt, og jeg snudde helt om etter 3 år. Jeg valgte fastlegejobben, selv om det ikke hadde vært min drøm i studietiden. Det viste seg å være en fantastisk jobb med tillit og mening. Jeg tok med meg kvinnehelseengasjementet videre, og ble etter hvert aktiv utenfor kontoret med kurs for kollegaer og foredrag for kvinner og bedrifter at jeg kjente på behovet for å lære meg ferdigheten av å kunne forstå forskning. Noe som er utrolig viktig for god formidling. Jeg skjønte etter hvert at for å bli en god formidler, måtte jeg gjøre meg kjent med forskningen på feltet, og i dag er jeg fastlegeforsker. Jeg har lært at man «aldri skal si aldri», og at omveiene i livet kan vise seg å bli veldig verdifulle.

Det er vel rett å si at jeg er over gjennomsnittet opptatt av overgangsalderen. Interessen begynte med min egen uvitenhet. Til tross for at jeg var utdannet lege og hadde jobbet flere år på kvinneklinikk og fastlegekontor, kunne jeg lite om denne perioden som alle kvinner må gjennom. Og jeg har forstått at jeg ikke er alene om denne opplevelsen, både som lege og kvinne.

Forskningen min ved Avdeling for allmennmedisin ved Universitetet i Oslo tar for seg «Informasjon om overgangsalderen – kvinnens behov og fastlegens rolle». Så langt er jeg ikke i tvil om at det er et informasjonsbehov i samfunnet vårt, og at mange av kvinnene som ønsker informasjon, gjerne vil lære før overgangsalderen inntreffer.

Jeg er selv straks 47 år og stuper inn i denne tiden når som helst. Det føles som om den har begynt å danse litt i kroppen allerede. Syklusen er blitt lengre for så å bli kortere, og humørsvingningene er blitt litt dypere rett før menstruasjon. Etter et liv med relativt fredelige sykluser endret det hele seg rundt 40-årsalderen. Jeg vet nå at det er noen dager i måneden da jeg ikke skal ta de største avgjørelsene. Dager da jeg er litt mer frynsete, mer skjør. Da dette mønsteret gikk opp for meg, fikk jeg det bedre med meg selv. Denne forståelsen gjør meg rausere med meg selv, og det har etterhvert blitt lettere å forklare mine litt overdrevne reaksjoner overfor omgivelsene. Og de dagene da det hele snur, nyter jeg det ekstra giret, energien og overskuddet.

Jo mer jeg lærer om overgangsalderen, desto tryggere blir jeg på at det skal gå fint. Blir symptomene krevende, så er det hjelp å få, og det er mye jeg kan gjøre selv for å påvirke denne tiden.

Du vil bli bedre kjent med meg gjennom boken. Disse EPOKE-hjulene er med i hverdagen min, i mine tilnærminger til livet og i bevisstgjøringen rundt hvem jeg vil være og hva jeg driver med. Men noen dager stikkes det kjepper i hjulene, og jeg glemmer hva som er bra for meg. Så også jeg trenger denne boken.

Denne boken er til OSS. Vi går inn i den sammen.

Glade støttedytt fra

Hvordan lese boken?

I den første delen av boken vil ordet EPOKE veilede deg via EPOKE-hjulene. Hovedkapitlene 1–5, med hvert sitt hjul: Erfaring, Påvirkning, Overgangsoptimisme, Kunnskap og Egenmestring rommer den overgangskraften jeg ønsker å formidle til deg. Den andre delen av boken handler om medisinsk behandling i overgangsalderen, og bevisstgjøring og råd for gode valg for et langt og godt liv. Hvordan få best hjelp av fastlegen, hvilke valg har du?

Vår epoke har mange navn. Overgangsalder, menopause og klimakteriet, og ord som perimenopause og postmenopause knyttes også til denne tiden. Disse forklares nøye i første del av kunnskapskapittelet. Jeg vil her bare, gi deg en rask intro. Overgangsalder og klimakteriet er det samme, og betegner tiden rundt siste menstruasjon. Menopause er vår siste menstruasjon, men dette ordet brukes tidvis også om perioden med symptomer, litt likt som overgangsalderen. Perimenopause er perioden fra symptomene begynner til menopausen (siste mens) er sikker, og postmenopause er tiden etter menopause. Ble du forvirra nå? Ta en kikk i kunnskapskapittelet og kom tilbake.

Gjennom boken stiller jeg spørsmål direkte rettet til deg, refleksjoner som kan få deg til å stoppe opp og kjenne etter. Du får informasjon og konkrete tips om hvordan du kan leve godt i denne epoken. Boken kan leses fra perm til perm, eller du kan velge ut de EPOKE-hjulene som treffer deg mest, eller som du trenger der og da. Det er ikke en bestemt rekkefølge på de ulike delene, derfor vil også den observante leser finne noen gjentakelser.

Jeg ønsker at boken brukes aktivt og gir deg et løft i dagen og i livet! Jeg håper det er en bok du kan komme tilbake til, når du føler at du trenger den. Og jeg håper dette er en bok du vil låne bort til andre. Den kan være en isbryter, som gjør at overgangsalderen blir et tema dere snakker om. Og hvis temaet allerede er høyt på agendaen, håper jeg boken kan utvide samtalene.

Symbolene brukt i boka:

Før vi begynner

KVINNEHELSE

De siste årene har mange diskutert hva kvinnehelse betyr og hva fagfeltet inneholder. Aldri har kvinnehelse vært mer i vinden enn da noen kjente profiler gjorde et forsøk på å definere kvinnehelse i markedsføringen av en skjønnhetsklinikk. Debatten gikk, og jeg er så takknemlig for at vi fikk satt kvinnehelse på agendaen i den offentlige debatten – hva kvinnehelse er og rommer. For den har aldri før fått slik oppmerksomhet som nå. Aldri før har det vært så mange saker i medier rundt temaet. Aldri før har vi vært nærmere å bryte ned tabuer rundt overgangsalder, menssmerter og underlivsproblemer. Men vi er ikke i mål ennå.


[image: image]

Min definisjon av kvinnehelse er helse i en kvinnes kropp. Dette rommer diagnoser bare kvinner kan få, såkalte bikinidiagnoser, men ikke bare det. I kvinnekroppen dukker det også opp diagnoser alle kan få, men fordi de skjer i kvinnekroppen, kan de være annerledes enn i kroppen til en mann. En erkjennelse som er uendelig viktig, både for å diagnostisere sykdom hos kvinner, der symptomene kan være annerledes enn hos menn, og for å finne riktig behandling for kvinner. Mye forskning frem til nå er gjort på menn, og funnene har blitt generalisert til også å gjelde kvinner. Kvinnehelse rommer også perioder av livet som ikke er sykdom, men som likevel kan utfordre helse og funksjon, som svangerskap, barseltid, overgangsalder og livet med menssyklus. Det rommer kvinnelivet generelt, som ofte innebærer omsorgsoppgaver, og flinke piker med store ambisjoner som strekker seg langt både for å hjelpe andre og for å nå målene sine.



Kvinnehelse er altså hele livet til oss kvinner.

HORMONENES DANS

Kvinnehelse midt i livet kan utfordre kvinnekroppen og kvinnelivet.

Midt i kvinnehelselivet dukker overgangsalderens hormonendringer opp. Det er en naturlig del av alle kvinners liv. Denne epoken kan passere nesten uten å hilse, kun med et kort nikk og en siste blødning. Eller den kan bli værende i flere år, med symptomer som virkelig kan prege livskvaliteten og hverdagen.

Overgangsalderen blander seg sammen med resten av livet. Den kan gjøre at alt blir litt vanskelig å forstå. Det kan utfordre både kvinnen og legen når livet og overgangsalderen sauser seg sammen.

Vi kan bli usikre på forandringene og symptomene. Hva representerer de? Hva er hva? Hvor skal vi begynne? Hvordan komme videre når noe kjennes annerledes?



Overgangsalderen kan oppleves utrygg og ukjent. Det er mye følelser rundt denne delen av livet, som ingen har gitt oss kunnskap om, men som alle kvinner skal gjennom. Den er likevel noe vi ikke snakker så mye om. En tid med symptomer som fort kan prege selvbildet ditt, og for noen også funksjonsnivået. Et ultimat aldringstegn vi ikke kan unngå.

Eller, er den det? Er overgangsalderen tegnet på at vi er blitt gamle? Har vi ikke omtrent like lenge igjen å leve etter at vi mister menstruasjonen? Skal midt i livet være en undergang?




Jeg tror ikke det. Og jeg er ikke alene. Noe skjer. En slags frihet. Flere stemmer snakker ut. Deler sine opplevelser midt i livet, noen preget av symptomer, men også av noe nytt. En erkjennelse, en trygghet, en opplevelse av nye muligheter. Jeg vil dele deres stemmer med deg.

